b'\n_START_ARTICLE_\nS\xc4\x83r\xc4\x83turile de la Foeni - Gr\xc4\x83niceri\n_START_SECTION_\nLocalizare\n_START_PARAGRAPH_\nAria natural\xc4\x83 se afl\xc4\x83 \xc3\xaen extremitatea sud-vestic\xc4\x83 a jude\xc8\x9bului Timi\xc8\x99 (aproape de limita de grani\xc8\x9b\xc4\x83 cu Serbia), pe teritoriile administrative ale comunelor Foeni \xc8\x99i Giera, \xc3\xaen apropierea drumului na\xc8\x9bional DN59B, care leag\xc4\x83 satul C\xc4\x83rpini\xc8\x99 \xc8\x99i ora\xc8\x99ul Deta.\n_START_SECTION_\n\xc3\x8enfiin\xc8\x9bare\n_START_PARAGRAPH_\nZona a fost declarat\xc4\x83 sit de importan\xc8\x9b\xc4\x83 comunitar\xc4\x83 prin Ordinul nr. 2.387 din 29 septembrie 2011 (pentru modificarea Ordinului ministrului mediului \xc8\x99i dezvolt\xc4\x83rii durabile nr. 1.964/2007 privind instituirea regimului de arie natural\xc4\x83 protejat\xc4\x83 a siturilor de importan\xc8\x9b\xc4\x83 comunitar\xc4\x83, ca parte integrant\xc4\x83 a re\xc8\x9belei ecologice europene Natura 2000 \xc3\xaen Rom\xc3\xa2nia) \xc8\x99i se \xc3\xaentinde pe o suprafa\xc8\x9b\xc4\x83 de 177,10 hectare.\n_START_SECTION_\nBiodiversitate\n_START_PARAGRAPH_\nSitul reprezint\xc4\x83 o arie natural\xc4\x83 (paji\xc8\x99ti halofile panonice, paji\xc8\x99ti uscate, paji\xc8\x99ti ameliorate, stepe, s\xc4\x83r\xc4\x83turi, sm\xc3\xa2rcuri, turb\xc4\x83rii, mla\xc8\x99tini, terenuri arabile cultivate) \xc3\xaencadrat\xc4\x83 \xc3\xaen bioregiunea panonic\xc4\x83 a bazinului hidrografic Timi\xc8\x99-B\xc3\xa2rzava. Acesta este alc\xc4\x83tuit din dou\xc4\x83 corpuri \xc8\x99i se \xc3\xaenvecineaz\xc4\x83 cu situl de importan\xc8\x9b\xc4\x83 comunitar\xc4\x83 Lunca Timi\xc8\x99ului. Aria protejart\xc4\x83 dispune de un habitat natural de tip Paji\xc8\x99ti \xc8\x99i mla\xc8\x99tini s\xc4\x83r\xc4\x83turate panonice \xc8\x99i ponto-sarmatice._NEWLINE_Situl ad\xc4\x83poste\xc8\x99te o gam\xc4\x83 divers\xc4\x83 de specii vegetale caracteristice zonei; dintre care unele rare \xc8\x99i protejate la nivel european prin Directiva CE 92/43/CE (anexa I-a) din 21 mai 1992 (privind conservarea habitatelor naturale \xc8\x99i a speciilor de faun\xc4\x83 \xc8\x99i flor\xc4\x83 s\xc4\x83lbatic\xc4\x83)._NEWLINE_Specii floristice semnalate \xc3\xaen arealul sitului: pelin (Artemisia santonicum ssp. patens), alb\xc4\x83stri\xc8\x9b\xc4\x83 (Centaurea rocheliana), romani\xc8\x9b\xc4\x83 (Chamomilla recutita), coroni\xc8\x99te (Coronilla varia), alior (Euphorbia cyparissias), dr\xc4\x83gaic\xc4\x83 (Galium verum), ipcarigele (Gypsophila muralis), sic\xc4\x83 (Limonium gmelinii), ghizdei (Lotus angustissimus), ghizdei de s\xc4\x83r\xc4\x83tur\xc4\x83 (Lotus tenuis), jale\xc8\x99 (Salvia nemorosa), sorg (Sorghum halepense), scaete (Dipsacus laciniatus), scaiul dracului (Eryngium campestre), ghimpe (Xanthium spinosum), pir (Elymus repens), pir gros (Cynodon dactylon), p\xc4\x83iu\xc8\x99 (Festuca pseudovina), iarb\xc4\x83 de s\xc4\x83r\xc4\x83tur\xc4\x83 (Puccinellia distans ssp. limosa).'